b'\n_START_ARTICLE_\nPapir (glasbena skupina)\n_START_SECTION_\nNova popevka, Prapapir in za\xc4\x8detki\n_START_PARAGRAPH_\nIdejni o\xc4\x8de kolektiva je bil pesnik in dramatik Rok Vil\xc4\x8dnik, ki se je povezal s skladateljem Gregorjem Stermeckim (v manj\xc5\xa1i meri tudi Markom Gregori\xc4\x8dem) in d\xc5\xbeezpianistom Sebastijanom Duhom. Prvi je uglasbil Vil\xc4\x8dnikovo poezijo (oz. njegova besedila), drugi pa je poskrbel za aran\xc5\xbemaje in k projektu privabil ostale glasbenike. Papir veljajo za vodilnega predstavnika gibanja nova popevka \xe2\x80\x93 glasbenega vala, ki izvira iz Maribora in se na staro popevko (iz zlate dobe Slovenske popevke) naslanja le v smislu kakovosti avtorskih in izvedbenih zmogljivosti (avtorska dovr\xc5\xa1enost in vrhunska glasbena izvedba), sicer pa \xc4\x8drpa iz modernej\xc5\xa1ih zvrsti soula, jazza, bluesa in \xc5\xa1ansona, ki jih prevaja v kalupe popa. Glavni namen gibanja je torej ustvarjati kreativno popularno glasbo, povezuje pa priznane avtorje in izvajalce, kot so Igor Bezget, Rok Vil\xc4\x8dnik - rokgre, Gregor Stermecki, Ana Bezjak, Sebastijan Duh, Bo\xc5\xa1tjan Gomba\xc4\x8d, Marko Gregori\xc4\x8d, Mirna Bogdanovi\xc4\x87, Bruno Domiter, Maja Pihler - Bilbi, Tadej Kampl, Severa Gjurin in Ditka Haberl._NEWLINE_Ideja o bendu, ki bi izvajal avtorsko glasbo, se je Vil\xc4\x8dniku porodila \xc5\xbee za \xc4\x8dasa Patetica (torej okrog leta 2003, 2004), zasedbe, pri kateri je bil prav tako idejni vodja, je pa temeljila na predelavi tujih skladb, ansambel pa je\xc2\xa0\xc2\xbburadno\xc2\xab\xc2\xa0za\xc4\x8del delovati leta 2009. Njegovi zametki segajo v marec 2009, ko so Grega (klaviature) in Andrej Stermecki (kitara), Irena Zdol\xc5\xa1ek (citre), Severa Gjurin ter Mirna Bogdanovi\xc4\x87 (vokalistki), nekdanja pevka Yogurta, nastopili na Festivalu ljubezni na Ptuju. Ta sestava se precej razlikuje od poznej\xc5\xa1e, zato se je je, predvsem njenega glasbenega dela, oprijelo ime Prapapir, ki v okrnjeni obliki (jedro predstavlja Andrej Stermecki) kdaj tudi \xc5\xa1e nastopi (npr. na Lentu 2013). Papir \xe2\x88\x92 in ne Prapapir \xe2\x88\x92 pa so prvi\xc4\x8d nastopili 27. novembra v Novi Gorici v zasedbi Ana Bezjak, Mirna Bogdanovi\xc4\x87, Sebastijan Duh, Igor Bezget, Bruno Domiter in Tadej Kampl, premierno (novogori\xc5\xa1ki nastop velja za\xc2\xa0\xc2\xbbpredpremiernega\xc2\xab) pa 3. decembra v Jazz klubu Satchmo. V tistem \xc4\x8dasu so posneli tudi svoj prvi singel\xc2\xa0\xc2\xbbSlutnja\xc2\xab.\n_START_SECTION_\nLeto 2010 in prvenec Po viharju\n_START_PARAGRAPH_\n12. februarja 2010 so se prvi\xc4\x8d predstavili ljubljanskemu ob\xc4\x8dinstvu, in sicer v oddaji Iz\xc5\xa1tekani Jureta Longyke na Valu 202. Izvedli so 11 skladb (\xc2\xbbSlutnja\xc2\xab,\xc2\xa0\xc2\xbbVeliki korak\xc2\xab,\xc2\xa0\xc2\xbb\xc4\x8cude\xc5\xbe\xc2\xab,\xc2\xa0\xc2\xbbMoje srce odhaja\xc2\xab,\xc2\xa0\xc2\xbbSrajca\xc2\xab,\xc2\xa0\xc2\xbbObjem\xc2\xab,\xc2\xa0\xc2\xbbNi\xc4\x8d mi ni\xc2\xab,\xc2\xa0\xc2\xbbZa to malo\xc2\xab,\xc2\xa0\xc2\xbbNa\xc4\x8din\xc2\xab,\xc2\xa0\xc2\xbbPeron 9\xc2\xab\xc2\xa0in\xc2\xa0\xc2\xbbLepo mi je s teboj\xc2\xab), ki so vse razen\xc2\xa0\xc2\xbbZa to malo\xc2\xab\xc2\xa0pozneje iz\xc5\xa1le na njihovi debitantski plo\xc5\xa1\xc4\x8di. 31. marca so organizirali Ve\xc4\x8der nove popevke v Veliki dvorani SNG Maribor, na katerem so kot gostje nastopile Ditka Haberl, Severa Gjurin in Bilbi. Gjurinova je s Prapirjem (bratoma Stermecki) izvedla pesem\xc2\xa0\xc2\xbbMlini in vetrovi\xc2\xab, Haberlova pa\xc2\xa0\xc2\xbbStara \xc5\xbealostna beseda\xc2\xab\xc2\xa0skupaj s Papirjem. Gre za dve Vil\xc4\x8dnikovi pesmi \xe2\x80\x93 glasbo za prvo je napisala Gjurinova, za drugo pa Maja Pihler \xe2\x80\x93, ki ju izvajata onidve in nista del rednega repertoarja papirjevcev. Do poletja je Bogdanovi\xc4\x87evo zamenjala Maja Keuc, ki si je ravno v tistem obdobju \xc5\xa1iroko prepoznavnost pridobila s sodelovanjem na Slovenija ima talent, k sodelovanju pa so jo sicer povabili \xc5\xbee pred udele\xc5\xbebo v oddaji (Bezjakova je bila namre\xc4\x8d njena u\xc4\x8diteljica petja). Avgusta je iz\xc5\xa1el njihov drugi singel\xc2\xa0\xc2\xbbObjem\xc2\xab, pri katerem je vokale odpela glavna vokalistka Ana Bezjak._NEWLINE_12. novembra je lu\xc4\x8d sveta ugledal njihov slogovno raznoliki prvenec Po viharju (ki je predstavljal tudi prvo izdajo gibanja nova popevka), izid katerega je teden prej pospremil singel\xc2\xa0\xc2\xbb2010\xc2\xab. Po viharju je bil dele\xc5\xbeen zelo pozitivnih kriti\xc5\xa1kih odzivov (npr. Bla\xc5\xbe Ti\xc5\xa1ler mu je v svoji recenziji za MMC dal oceno 5; Andrej Predin ga je v Slovenskih novicah ozna\xc4\x8dil za\xc2\xa0\xc2\xbbglasbeni prese\xc5\xbeek leta\xc2\xab), \xc5\xbee po enem mesecu pa je do\xc5\xbeivel tudi svoj prvi ponatis. Album, ki je vseboval 12 skladb, je bil posnet v studiu Radia Maribor, in to v enaki zasedbi, v kakr\xc5\xa1ni so nastopili v Iz\xc5\xa1tekanih in na Ve\xc4\x8deru nove popevke, le s Keu\xc4\x8devo namesto Bogdanovi\xc4\x87eve. V Mariboru so ga predstavili 13. 11. na promocijskem koncertu v Ro\xc5\xbemarinu, v prestolnici pa sedemnajstega v Stari mestni elektrarni.\n_START_SECTION_\nOd 2011 do danes\n_START_PARAGRAPH_\nDrugi festival Nova popevka je potekal 20. (v mariborski Unionski dvorani) in 23. marca 2011 (v ljubljanski Festivalni dvorani). Papirjevcem, ki so bili osrednji izvajalci, sta se pridru\xc5\xbeila \xc5\xa1e Bilbi, tedaj \xc5\xbee znana po uspe\xc5\xa1nici\xc2\xa0\xc2\xbbHvala za vijolice\xc2\xab, in del zasedbe Patetico. Maja Keuc je s skupino zadnji\xc4\x8d nastopila oktobra 2011 v kavarni Sputnik in odtlej ostaja Ana Bezjak edini glas skupine. Komad\xc2\xa0\xc2\xbbSrajca\xc2\xab\xc2\xa0je na doma\xc4\x8dem delu letne lestvice Stop Pops 20 za leto 2011 zasedel prvo mesto._NEWLINE_Konec oktobra 2013 so na svojem Facebook profilu sporo\xc4\x8dili, da so za\xc4\x8deli delati na novi plo\xc5\xa1\xc4\x8di. Aprila 2014 so imeli dva ve\xc4\x8dja koncerta: prvega (17. 4.) v SiTi Teatru v okviru serije\xc2\xa0\xc2\xbbSiTi za dobro muziko!\xc2\xab, drugega pa dva dni pozneje v mariborskem Salonu uporabnih umetnosti, na katerih so poleg uspe\xc5\xa1nic s plo\xc5\xa1\xc4\x8de predstavili tudi nekaj novega materiala (npr.\xc2\xa0\xc2\xbbZadr\xc5\xbeala sem srce\xc2\xab\xc2\xa0in\xc2\xa0\xc2\xbbRaj\xc2\xab). Novembra 2014 so izdali svoj zadnji videospot, in sicer za\xc2\xa0\xc2\xbbVeliki korak\xc2\xab, odtlej pa se zdi, kot da skupina (za\xc4\x8dasno) miruje.'